[bookmark: _GoBack]मुख्यमंत्री की 79वें स्वतंत्रता दिवस पर शुभकामनाएं—
तिरंगे की शान को सदैव ऊंचा रखेंगे, 
आने वाली पीढ़ियों के लिए उज्ज्वल भविष्य का निर्माण करेंगे
—राजस्थान को सभी क्षेत्रों में देश का अग्रणी राज्य बनाने का संकल्प लें- मुख्यमंत्री श्री भजनलाल शर्मा
	
जयपुर, 14 अगस्त। मुख्यमंत्री श्री भजनलाल शर्मा ने 79वें स्वतंत्रता दिवस के पावन अवसर पर प्रदेशवासियों को हार्दिक बधाई और शुभकामनाएं दी हैं। मुख्यमंत्री ने अपने शुभकामना संदेश में कहा कि स्वतंत्रता दिवस हमें अपने कर्तव्यों और राष्ट्र-निर्माण की जिम्मेदारियों की याद दिलाता है। यह दिन केवल अतीत के संघर्ष का स्मरण ही नहीं कराता, बल्कि एकता, प्रगति और उज्ज्वल भविष्य के निर्माण का संकल्प लेने की प्रेरणा देता है।
	
श्री शर्मा ने इस अवसर पर देश के ज्ञात-अज्ञात शहीदों, सशस्त्र बलों के सभी बलिदानियों और देश के लिए सर्वस्व न्यौछावर करने वाले स्वतंत्रता सेनानियों को श्रद्धापूर्वक नमन करते हुए कहा कि उनके अदम्य साहस, त्याग और बलिदान के कारण ही हम आज स्वतंत्र भारत के गौरवशाली नागरिक हैं। उन्होंने कहा कि हम सब मिलकर तिरंगे की शान को सदैव ऊंचा रखेंगे और आने वाली पीढ़ियों के लिए उज्ज्वल भविष्य का निर्माण करेंगे।

मुख्यमंत्री श्री भजनलाल शर्मा बरकतुल्ला स्टेडियम में करेंगे ध्वजारोहण—
79वां राज्यस्तरीय स्वाधीनता दिवस समारोह जोधपुर में भव्यता और उल्लास के साथ मनाया जाएगा। मुख्यमंत्री श्री भजनलाल शर्मा स्वतंत्रता दिवस के मौके पर शुक्रवार को जोधपुर के बरकतुल्ला स्टेडियम में आयोजित होने वाले राज्य स्तरीय समारोह में सुबह 9 बज कर 5 मिनट पर झंडारोहण करेंगे। इस अवसर पर वे प्रदेशवासियों को संबोधित करेंगे। 
श्री शर्मा इससे पहले सुबह 8ः55 बजे जयनारायण व्यास, विश्वविद्यालय के पास शहीद स्मारक पर शहीदों को श्रद्धांजलि अर्पित करेंगे। मुख्यमंत्री गुरुवार दोपहर बाद स्वाधीनता दिवस समारोह में शामिल होने के लिए जोधपुर पहुंचे। 
	
मुख्यमंत्री ने कहा कि देश के यशस्वी प्रधानमंत्री श्री नरेंद्र मोदी के मार्गदर्शन में राज्य सरकार किसानों, युवाओं, महिलाओं, गरीबों और वंचित वर्गों के जीवन में सकारात्मक बदलाव लाने के लिए प्रतिबद्ध है। उन्होंने प्रदेशवासियों का आह्वान किया कि आजादी के इस अमृत काल में राजस्थान को विकास, रोजगार, शिक्षा, स्वास्थ्य और आत्मनिर्भरता में देश का अग्रणी राज्य बनाने का संकल्प लें।
----
विवेक जादौन/आकाश

